Fleurig en flambojant
LINKS: Ara macao is die wetenskaplike naam van hierdie flambojante voël, een van die verskillende soorte ara-papegaaie. Hy word ook die skarlakenrooi ara (Engels: "scarlet macaw") genoem en kom van Mexiko tot die middel van Suid-Amerika voor.
Foto: Jerry Bauer / Corcovado National Park / U.S. National Park Service
DIE ara, sê die woordeboek, is " 'n kleurryke en spoggerige Suid-Amerikaanse papegaai"—en blokraaisel-entoesiaste sal kan getuig hoe dikwels hulle met dié woord te doen het. Daar's immers min drieletter-kombinasies in Afrikaans met 'n "a" sowel voor as agter! Maar hoe lyk die aras, daardie flambojante siervoëls, rêrig? En hoe veilig is hul hougebied in die tropiese woude van die Amasone?
As 'n mens 'n ara van naderby bekyk, besef jy dat sy fleurigheid nie verniet so besing word nie. Die tragiese is dat hul idilliese wêreld, en dus hul getalle, ál kleiner word. Die Amasone-woud word onrusbarend vinnig deur die mens ontbos—in 'n tempo van 'n gebied so groot soos omtrent twee rugbyvelde per minuut, het iemand al op 'n keer bereken!
Daar is verskillende ara-spesies en al die groot papegaaie is beskermde voëls. Maar, behalwe dat hul natuurlike hougebied vinnig aan die krimp is, is daar boonop die probleem van onwettige handel. Meer as 600 000 papegaaie van alle soorte is volgens een bron 'n tyd gelede jaarliks wêreldwyd verkoop.
Dié voëls het een besonderse eienaardigheid—hulle vreet klei om hul mae te pantser teen die gifstowwe in die tropiese vrugte wat hulle verorber. Maar wanneer hulle vlieg, is dit 'n formasie van kleur in die lug.